‘Stop SEB in entstofprogram’ – AfriForum(Argieffoto: GCIS) AfriForum het Donderdag hofstukke by die Noord-Gautengse hooggeregshof in Pretoria ingedien om te versoek dat Tito Mboweni, minister van finansies, enige planne om Swart Ekonomiese Bemagtiging (SEB) in te span om die entstofprogram in te stel, stopsit. Dié burgerregteorganisasie wil hê die hof moet Mboweni beveel om sy diskresie ingevolge art. 3 van die Wet op die Raamwerk vir Voorkeurverkrygingsbeleid uit te oefen om alle staatsorgane wat in verband met die entstofprogram goedere en dienste aankoop en verkoop van SEB-vereistes kwyt te skeld. Die saak is op die hofrol vir 18 Mei geplaas. Ernst J van Zyl, veldtogbeampte vir strategie en inhoud by AfriForum, sê dit is in die openbare belang dat die aanskaffing van entstowwe van SEB-vereistes gevrywaar word, want SEB maak die proses veel stadiger. Hy sê daar is ook prima facie-bewyse van verreikende korrupsie wanneer dit kom by die tender- en aanskaffingsprosesse. “Daar is reeds vantevore bewys dat SEB-beleidstellings grootliks dien as ’n rookskerm vir korrupsie, kaderontplooiing en die verryking van mense met die regte politieke bande,” sê Van Zyl. “As ’n mens die oorweldigende bewyse uit die verlede in ag neem, het die minister van finansies ’n plig om hierdie soort rasse-inmenging by entstowwe te verhoed.”